Rúmlega fimmtungi færri áætlunarflug í ársbyrjun Fyrstu þrjá mánuðina í fyrra var WOW air ennþá í loftinu . Brottfararfarþegar á Keflavíkurflugvelli . Mynd : Isavia Í haust hefur samdrátturinn í áætlunarflugi frá Keflavíkurflugvelli numið rúmum fjórðungi en fjöldi erlendra ferðamanna hefur dregist minna saman eða um fimmtung . Þannig hefur takturinn verið síðan WOW air fór í þrot , hlutfallslega fækkar ferðafólki minna en flugferðunum til og frá landinu . Ef þróunin verður sú sama fyrstu þrjá mánuði næsta árs þá má gera ráð fyrir mismikilli niðursveiflu í fjölda ferðamanna eftir áramót , minnst í febrúar en mest í mars . Á dagskrá Keflavíkurflugvallar fyrir febrúar er nefnilega gert ráð fyrir 48 brottförum á dag að jafnaði . Meðaltalið var 56 ferðir á sama tíma í ár samkvæmt talningum Túrista . Hlutfallslega nemur samdrátturinn rétt um þrettán af hundraði . Í mars stefnir aftur á móti í um 28 prósent samdrátt í fjölda brottfara og þar með gæti ferðamannahópurinn í þeim mánuði dregist saman um allt að fimmtung miðað við reynslu síðustu mánaða . Janúar liggur svo mitt á milli eða með 22 prósent færri áætlunarferðir . Páskar á næsta ári eru í seinni hluta apríl en þeir voru um miðjan þann mánuð í fyrra . Ferðagleðin sem fylgir frídögunum í kringum þá hátíð hefur því ekki áhrif á fyrsta fjórðung næsta árs . Hafa verður í huga að forsvarsfólk bæði Play og WOW air gera ráð fyrir að hefja áætlunarflug í byrjun næsta árs . Gangi það eftir hefur það umtalsverð áhrif . Þó ber að hafa í huga að sala á farmiðum er ekki hafin og nú er mjög stutt í áramót . Þar með má reikna með að þotur félaganna verði frekar þunnskipaðar fari þær í loftið . Þó áætlunarferðunum frá Keflavíkurflugvelli fækki um fimmtung á fyrsta fjórðungi næsta árs þá kemur samdrátturinn mismunandi fram þegar flugumferðin er greind eftir löndum . Þannig hefur bæst í flugið til Kaupmannahafnar , Helsinki og Póllands . Fækkunin er töluverð í flugi hingað frá Norður-Ameríku eins og sjá má á töflunni hér fyrir neðan sem sýnir breytingar á flugi til þeirra tíu landa sem oftast er flogið til . Ítarlegri samantekt um breytt flugframboð á fyrsta ársfjórðungi næsta árs , eftir borgum og löndum , verður á morgun send þeim sem styrkja útgáfu Túrista með mánaðarlegum framlögum . Hægt er að bætast í þann hóp hér . Uppfært : Eftir birtingu greinarinnar kom í ljós að tékkneska flugfélagið Czech Airlines hafði tekið út 80 brottfarir héðan til Kaupmannahafnar í janúar , febrúar og mars . Þar með er samdrátturinn meiri en upphaflega var reiknað með . Fréttir Icelandair breytir reglum og gjöldum Nú er ekki lengur hægt að breyta Economy Light farmiðum hjá Icelandir . Og sem fyrr eru margir mættir . Tölvupóstur : turisti hja turisti.is